Trg Taksim
Trg Taksim (turski: Taksim Meydanı) je trg u najvećem turskom gradu Istanbulu. Nalazi se u okrugu Beyoğlu, evropskom dijelu grada i glavna je turistička i rekreativna četvrt poznata po restoranima, prodavnicama i hotelima. Smatra se srcem modernog Istanbula, sa centralnom stanicom istanbulskog metroa. Na Trgu Taksim se nalazi i spomenik Republike (turski: Cumhuriyet Anıtı), djelo italijanskog skulptora Pietra Canonica. Spomenik je podignut 1928. godine u spomen na 5 godina od osnivanja Republike Turske 1923., nakon Turskog rata za nezavisnost. Trg je sa južne strane okružen hotelom Marmara, na istoku kulturnim centrom Atatürk, na sjeveru parkom Gezi i na zapadu džamijom Taksim. Trg je mjesto spajanja nekoliko važnih saobraćajnica: Gümüşsuyu, Cumhuriyet, Tarlabaşı, İstiklal i Sıraselviler.